b'\n_START_ARTICLE_\nDegluci\xc3\xb3 at\xc3\xadpica\n_START_PARAGRAPH_\nEs defineix la degluci\xc3\xb3 at\xc3\xadpica com una anomalia en la posici\xc3\xb3 i l\'\xc3\xbas de la llengua que provoca un patr\xc3\xb3 deglutori inadequat. S\'anomena at\xc3\xadpica per la pressi\xc3\xb3 que fa la llengua contra les incisives en el moment de la degluci\xc3\xb3. _NEWLINE_Freq\xc3\xbcentment s\'ha identificat la degluci\xc3\xb3 at\xc3\xadpica amb la definici\xc3\xb3 que se\'n fa de la "degluci\xc3\xb3 infantil" perqu\xc3\xa8 inicialment el nad\xc3\xb3 posseeix un reflex de succi\xc3\xb3-degluci\xc3\xb3 amb caracter\xc3\xadstiques similars. No obstant aix\xc3\xb2, el pas cap als aliments s\xc3\xb2lids fa desapar\xc3\xa8ixer gradualment aquest reflex i entre els dos i tres anys els nens abandonen aquesta forma de deglutir passant de ser considerat un estadi evolutiu a ser una forma diferent de degluci\xc3\xb3._NEWLINE_La degluci\xc3\xb3 forma part de les funcions de l\'aparell estomatogn\xc3\xa0tic i una alteraci\xc3\xb3 en el seu mecanisme compromet la funcionalitat dels seus components (laringe, mand\xc3\xadbula, llengua, llavis, paladar i dents).\n_START_SECTION_\nCauses\n_START_PARAGRAPH_\nL\'h\xc3\xa0bit de la succi\xc3\xb3 digital de forma prolongada o la persist\xc3\xa8ncia en l\'\xc3\xbas del biber\xc3\xb3, del xumet o dels aliments triturats m\xc3\xa9s enll\xc3\xa0 de l\'edat que pertoca, s\xc3\xb3n les causes m\xc3\xa9s freq\xc3\xbcents de la degluci\xc3\xb3 at\xc3\xadpica funcional en nens. La degluci\xc3\xb3 at\xc3\xadpica tamb\xc3\xa9 pot ser conseq\xc3\xbc\xc3\xa8ncia d\'altres trastorns m\xc3\xa9s generals d\'origen org\xc3\xa0nic (disgl\xc3\xb2ssies), neurol\xc3\xb2gic (dis\xc3\xa0rtries) o d\'altres malformacions cong\xc3\xa8nites.'